ये पाँचों तत्त्व हमारे पर्यावरण के पर्याय एवं प्रतीक हैं। पर्यावरण शुद्ध रखने का तात्पर्य है- इन्हीं पंचतत्त्वों को शुद्ध एवं नैसर्गिक अवस्था में रखना। ये पाँचों प्राकृतिक तत्त्व जीवनदायक हैं। ये जीवन की वृद्धि, सुरक्षा, उपचार एवं पुनरूत्थान करते हैं। अगर हम इनको ठीक रखेंगे तो ये बदले में हमें ऊर्जा, शक्ति एवं आरोग्यता देंगे। स्वस्थ एवं दीर्घ जीवन के लिये इन तत्त्वों को स्वच्छ, पवित्र, प्रदूषण मुक्त होना एवं उनका समुचित संतुलन बनाए रखना आवश्यक है। यदि हम इन सबको या एक को भी प्रदूषित, क्षीण या नष्ट करेंगे तो उसका कुप्रभाव हमारे शरीर पर पड़ेगा। अतः प्रकृति से प्रेम ही पर्यावरण की सुरक्षा का मूल मंत्र है। प्रकृति का अनियंत्रित दोहन वातावरण में असंतुलन उत्पन्न कर विनाश का तथा प्राकृतिक आपदाओं का हेतु बन जाता है।